Tirsdag 8. oktober sidder Jenan Jamil Bozo på et fladt hustag i bydelen Anteria i Qamishli, den kurdiske hovedby i det nordøstlige Syrien, da området kommer under angreb fra tyrkiske styrker.

»Den nat sidder jeg her på taget og ser de tyrkiske raketter flyve ind over byen. Nogle af dem flyver videre mod de næste byer«, fortæller han.

Jenan Jamil Bozo er 59 år og bor til daglig på Fyn i et rækkehus med en lille have. Han er tidligere medlem af byrådet i Odense valgt for de konservative. I slutningen af august rejste han på familiebesøg i Qamishli i det kurdiske område kaldet Rojava, hvor et nærtstående familiemedlem ligger syg. Han strander her, da den tyrkiske invasion ruller ind over regionen.